**Manuela Anna Maria Bosco** (s. 11. kesäkuuta 1982 Mikkelin maalaiskunta) on suomalainen kuvataiteilija, näyttelijä, kirjailija ja entinen yleisurheilija, jonka päämatka oli 100 metrin aitajuoksu. 

Bosco on toiminut kuvataiteilijana vuodesta 2015 alkaen. Hänen töitään on ollut esillä lukuisissa näyttelyissä Suomessa ja Italiassa, viimeisimpänä mm. Gumbostrand Konst & Formissa. Boscon ateljee sijaitsee Helsingin Katajanokalla. Hänen suurikokoisissa töissään voidaan tunnistaa esoteerinen, mystinen taso ja vahva symboliikan kieli. Tunnetuimpiin näyttelyihin ja teossarjoihin kuuluu "Pohjolan Tietäjänaiset", "God is a Woman ", ja "Grande Famiglia".

Taiteen ja Luvattu Maa-podcastin lisäksi Manuelalla on verkkokauppa Bosco Magic, jonka valikoimasta löytyy yhteistyövaatemallistoja ja taidejulisteita teoksista. Hän on myös koulutettu kundaliinijooga- ja meditaatio opettaja.

Boscolla on kaksi taidealan korkeakoulututkintoa: Jyväskylän yliopistosta (HumK) ja Roomasta Accademia Europea D'Arte Drammaticasta (TeK).

Urheilu-urallaan hän osallistui mm. Sydneyn olympialaisiin 2000 ja useisiin muihin arvokisoihin. Boscolla on Kalevan kisoista kaksi Suomen mestaruutta ja neljä hopeaa. Lisäksi hänellä on hallikisoista aikuisten sarjoista kaksi mestaruutta, yksi hopea ja kaksi pronssia. Sekä lukuisia nuorten Suomen mestaruuksia. Bosco piti hallussaan yli vuosikymmenen 60 metrin aitojen Suomen ennätystä 8,12 s. joka oli aikanaan myös epävirallinen 17-vuotiaiden maailmanennätys.

Yleisurheilu-ura
----------------

Bosco edusti urheilu-urallaan Mikkelin Kilpa-Veikkoja ja häntä valmensivat hänen isänsä professori Carmelo Bosco (k. 2003) sekä Mikael Ylöstalo, Risto Koskinen ja Roberto Bonomi.

Bosco sijoittui 100 metrin aitajuoksussa viidenneksi 19-vuotiaiden MM-kilpailuissa Annecyssa 1998 ajalla 13,83. Junioreiden EM-kilpailuissa Riiassa 1999 hän saavutti pika-aidoissa pronssia ajalla 13,34 ja kuului Suomen pikaviestijoukkueeseen, joka sai hopeaa uudella 22-vuotiaiden Suomen ennätysajalla 44,40.

Bosco juoksi Sevillan MM-kilpailuissa 1999 100 metrin aitajuoksun alkuerissä 17-vuotiaiden Suomen ennätyksen 13,34 selviytyen toisiin alkueriin. Niissä hän jäi kuitenkin erässään kahdeksanneksi. Gentin EM-hallikilpailuissa 2000 Bosco putosi 60 metrin aitajuoksun alkuerissä. Sydneyn olympialaisissa 2000 hän jäi 100 metrin aidoissa alkueriin, mutta kuului Suomen pikaviestijoukkueeseen, joka sijoittui välierässään kuudenneksi ajalla 43,50. Münchenin EM-kisoissa 2002 hän putosi pika-aitojen alkuerissä.

Bosco voitti 100 metrin aitajuoksun Suomen mestaruuden Lahdessa 2000 ajalla 13,30. SM-hopeaa hän saavutti vuosina 1998, 2002 ja 2004. Helsingin Kalevan kisoissa 2003 Bosco voitti Suomen mestaruuden 400 metrin aitajuoksussa ajalla 58,76 ja sai seuraavana vuonna samalla matkalla hopeaa. 4 x 100 metrin viestissä hän saavutti kaksi ja 4 x 400 metrin viestissä yhden Suomen mestaruuden.

Sisäratojen SM-kilpailuissa Bosco voitti 60 metrin aitajuoksun Suomen mestaruuden Jyväskylässä 1999 ajalla 8,27. Seuraavana talvena hän uusi mestaruutensa Kuopiossa Suomen ennätysajalla 8,12. Lisäksi hän saavutti SM-hopeaa 2003 ja pronssia 1998. 60 metrin juoksussa Bosco saavutti SM-pronssia vuonna 2000 ja 4 x 200 metrin viestissä kultaa 1999. 

### Ennätykset

* Ulkoradat
	+ 60 m – 8,40 (-)
	+ 100 m – 11,76 (2000)
	+ 150 m – 18,11 (Jyväskylä 6.6.2002) (tuolloin SE)
	+ 200 m – 24,55 (2002)
	+ 400 m – 60,53 (1997)
	+ 800 m – 2.31,48 (1999)
	+ 80 metrin aitajuoksu - 11,25 (1997, 76,2 cm aidat, tuolloin 15-vuotiaiden SE)
	+ 100 m aj – 13,29 (2000)
	+ 400 m aj – 57,92 (2003)
* Sisäradat
	+ 60 m – 7,41 (2000)
	+ 200 m – 25,48 (2002)
	+ 60 m aj – 8,12 (2000) (tuolloin SE ja 22-vuotiaiden SE, edelleen 19-vuotiaiden SE)
	+ 60 metrin aitajuoksu - 8,65 (1997, 76,2 cm aidat, 5 aitaa, 15-vuotiaiden SE)
	+ 300 m aj – 41,02 (2003) (tuolloin SE, edelleen 22-vuotiaiden SE)

Lähde: Tilastopaja

Ura näyttelijänä ja kirjoittajana
---------------------------------

Bosco lopetti urheilu-uransa kauden 2006 jälkeen ja aloitti näyttelijän tutkintoon tähtäävät opinnot Accademia Europea di Arte Drammatica -teatterikoulussa Italiassa. Hän valmistui sieltä näyttelijäksi jouluna 2009. Hän on näytellyt teatterissa sekä Suomessa että Italiassa ja esiintynyt elokuvissa (*Night Goes Long*, *Luokkakokous 2*), lyhytelokuvissa ja tv-sarjoissa (mm. *Kotikatu, Kiiltokuvia, Syke, Nymfit, Karppi*).

Lokakuussa 2012 Bosco sai Suomen Mielenterveysseuran valtakunnallisen mielenterveyspalkinnon.

Marraskuussa 2013 Bosco sijoittui toiseksi *Tanssii tähtien kanssa* -ohjelman kahdeksannella tuotantokaudella.

Bosco on kirjoittanut kirjat *Vegemania* (Cozy Publishing, 2016), *Ylitys* (Teos, 2012) ja yhdessä Pamela Tolan kanssa lastenkirjan *Pöytä joka tahtoi kodin* (Otava, 2015). (Arkistoitu – Internet Archive)

Yksityiselämä
-------------

Myös Manuela Boscon sisar Carla Bosco on entinen yleisurheilija. Heidän isänsä oli italialainen urheilutieteiden tutkija Carmelo Bosco ja enonsa on entinen kilpahiihtäjä Harri Kirvesniemi.

Boscolla on huhtikuussa 2014 syntynyt tytär ja alkuvuonna 2016 syntynyt poika näyttelijä Kasimir Baltzarin kanssa.

Bosco on seurustellut vuodesta 2017 ja ollut naimisissa vuodesta 2018 lähtien muusikko Tuure Kilpeläisen kanssa. Pariskunnan ensimmäinen yhteinen lapsi syntyi helmikuussa 2019  ja toinen lapsi, tyttö huhtikuussa 2022.

Lähteet
-------

* Manuela Bosco Tilastopaja (vaatii kirjautumisen, maksullinen palvelu).
* Manuela Bosco Kansainvälinen yleisurheiluliitto.  (englanniksi)

### Viitteet

1. 1 2  Manuela Bosco *Tilastopaja*.  Arkistoitu 29.12.2013. Viitattu 24.11.2013.
2. 1 2 3  Manuela Bosco Tilastopaja (vaatii kirjautumisen, maksullinen palvelu).
3. ↑  Jyväskylän ylioppilaslehti
4. 1 2  Manuela Bosco *Actors in Scandinavia*. Viitattu 24.11.2013.
5. ↑  Urheilijakaunottaren alanvaihdos: Ryhdyin näyttelijäksi  30.9.2010. MTV3. Viitattu 30.9.2010.
6. ↑  Sons of Lumière  » Night Goes Long *www.sonsoflumiere.com*.  Arkistoitu 25.8.2017. Viitattu 25.8.2017.
7. ↑  Luokkakokous 2 – Polttarit | Solar Films *Solar Films*. Viitattu 25.8.2017.
8. ↑  Valtakunnallinen mielenterveyspalkinto 2012 Manuela Boscolle  8.10.2012. Suomen mielenterveysseura.  Arkistoitu 6.5.2014. Viitattu 6.5.2014.
9. ↑  Manuela Bosco TTK:n finaalista: "Kirsikka jäi saamatta" *Ilta-Sanomat (is.fi)*.  18.11.2013. Sanoma Media Finland Oy.  Arkistoitu 11.12.2022. Viitattu 11.12.2022.
10. ↑  Vegemania *www.dreamcozy.com*. Viitattu 22.10.2017. (englanniksi)
11. ↑  Ylitys *Adlibris*.  Arkistoitu 22.10.2017. Viitattu 22.10.2017.
12. ↑  Manuela Bosco (FIN) (arkistoitu versio) IAAF.  Arkistoitu 22.2.2001. Viitattu 10.2.2012.
13. ↑  Aisla, Tiina: Tuore äiti Manuela Bosco: "Hoidamme lapsen Kasimirin kanssa yhdessä" *MeNaiset.fi*.  5.5.2014. Viitattu 6.5.2014.
14. ↑  Manuela Boscon pojasta tuli Otava - suloinen perhekuva *www.iltalehti.fi*. Viitattu 13.3.2016. fi-FI
15. ↑  Manninen, Tea: Manuela Bosco julkaisi harvinaisia yhteiskuvia perheestään – tyttären villi kampaus varastaa huomion *Ilta-Sanomat (is.fi)*.  16.1.2017.  Arkistoitu 11.12.2022. Viitattu 11.12.2022.
16. ↑  HS: Salahäät! Manuela Bosco ja Tuure Kilpeläinen ovat menneet naimisiin - pariskunnan ylioppilaskuvatkin ovat identtiset *iltalehti.fi*. Viitattu 21.6.2018.
17. ↑  Vauva tulossa! Manuela Bosco, 36, ja Tuure Kilpeläinen, 48, saapuivat säteillen punaiselle matolle – asu paljasti vauvavatsan *Ilta-Sanomat*.  28.11.2018. Viitattu 28.11.2018.
18. ↑  Anttijussi Ripaoja: Tuure Kilpeläisen ja Manuela Boscon lapsi syntyi *Ilta-Sanomat*.  18.4.2022. Viitattu 18.4.2022.

Aiheesta muualla
----------------

* Manuela Boscon kotisivut
* Nora Kajantie: Manuela Bosco näki enkeleitä Aamu-tv:n studiossa. Yle Uutiset 14.1.2013.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Henkilöt | 
* World Athletics
* Elonet

 |
|  |
| Muut | 
* IdRef

 |

 |